שריפות הפסולת מכות בתושבי ראש העין והיישובים הסמוכים כבר שנים, אבל הלילה התושבים התמודדו עם מה שהם מכנים כאירוע הקשה ביותר שחוו. הסיבה, לפי עיריית ראש העין, היא פעילות מבצעית לסיכול מחוללי השריפות באזור דיר בלוט, שבעקבותיה הוצתו שריפות במספר רב של מוקדים. הפתרונות המיידים שעשויים לעזור עדיין לא אומצו
"אי אפשר לנשום", "שורפות לי העיניים, מחנק בגרון", "צריך לצאת מהעיר כמה שיותר מהר", "העיר הזאת לא כשירה למגורים", "מרעילים אותנו" – אלו רק חלק ממאות התגובות שהצטברו בתוך שעות בודדות בקבוצות הוואטסטפ של תושבי ראש העין, שהתמודדה בלילה החולף עם מה שהם מכנים כאירוע החמור ביותר של שריפות פסולת, "מתקפה כימית", בפי מספר תושבים. אתמול בשעות הצהריים המנהל האזרחי ביצע "פעילות מבצעית אינטנסיבית לסיכול ופגיעה במחוללי השריפות באזור דיר בלוט", כך לפי עיריית ראש העין. במסגרת הפעולות נהרסו שלוש מטמנות פסולת בכפרים דיר בלוט וא-זאוויה, ששימשו כמשרפות לא חוקיות. לדבריהם, בעקבות הפעילות "הוצתו שריפות במספר רב של מוקדים". בסרטונים שצולמו בעזרת ציוד טכנולוגי שרכשו תושבי העיר, נראה כיצד הרוח נושאת את העשן הסמיך והרעיל היישר אל הבניינים והרחובות של ראש העין. "אני גרה פה שנתיים וחצי בשכונה הזאת – בחיים זה לא היה ככה. יצאתי לגינה לראות מה קורה – התחלתי להשתעל ברמה של חנק ועד הקאות. זה כמו לקחת אוויר מאגזוז. לא שולחים מחר ילדים לגנים", אומרת אחת מתושבות העיר שביקשה להישאר בעילום שם. "מרגישים כאילו אנחנו במלחמה. מתקפת טרור כימי. ברמה הזאת", היא מוסיפה. תושבים נוספים מסרו שהם שכרו חדרים בבתי מלון כדי לא להישאר בעיר. "בשנת 2009 חטפתי מחלת ריאות… משנת 2016 חלה קפיצת מדרגה חמורה בשריפות וגם התחלתי לסבול משיעולים בלתי פוסקים. ועדת ביטוח לאומי נתנה לי 100% נכות", אומר ל.ק., תושב אורנית, שמדגיש את הסבל שלו ושל משפחתו מהמצב: "ילדי ובן זוגי חולים רוב הזמן במחלות צינון, אלרגיות, שריפה בעיניים ובגרון" הוא מוסיף, ומדגיש כי "מצב המשרפות ידוע למדינה וחוצה פוליטיקה ונעשה בידיעה ואי מניעה של המדינה. עשרות אלפי ילדים, מבוגרים, מוחלשי מערכת חיסון וכלל התושבים חשופים למחלות ריאות, לידות שקטות, סרטן מח, מחלות כרוניות, אסטמה ועוד". תושב נוסף מהיישוב סיפר: "בטיול עם הכלב עצר לידי רכב, נראה כמו מישהו בתפקיד, וביקש ממני לחזור הביתה כי מה שמריחים זה צמיגים ומצברים שנשרפים ורמת הרעלנים באוויר גבוהה באופן חריג". מספר שריפות הפסולת המסרטנות נמצא במגמת עלייה מדאיגה. בין 2019 ל-2021 חלה עלייה של 70% במספר השריפות ברחבי הארץ, אך מי שנושאים בנטל הכבד ביותר הם תושבי השטחים ביהודה ושומרון והיישובים הסמוכים להם גם בתוך גבולות הקו הירוק – שם מספר השריפות גדל בשנים אלו ב-200%, לפי נתוני רשות הכבאות. כמו כן נמצא כי הסיכוי של ילדים פלסטינים הגרים בסמוך לשריפות פסולת לחלות בסרטן עלה פי ארבעה ביחס לנורמה. ניתן לשער מה הנזק הבריאותי שנגרם לתושבי היישובים בלילה החולף. בעיריית ראש העין הוסיפו שהם "מאמינים כי בטווח הארוך, הפעילות של צה"ל והמינהל האזרחי תוביל לצמצום התופעה". אך מסתמן שפעולות האכיפה של המנהל האזרחי, רבות ככל שיהיו, לא יעזרו להתמודדות עם אלפי שריפות הפסולת בשטחים. כפי שמוסבר בבוקסה "מה המקור לשריפות הפסולת?", כל עוד לרבע מהתושבים הפלסטינים ביהודה ושומרון אין לאן לפנות את הפסולת, היא ממשיכה להיערם עד לכמות שמצריכה להיפתר ממנה, כאשר פתרון השריפה הוא לכאורה הזול ביותר, אך היקר ביותר מבחינה בריאותית. מסתמן שפעולות האכיפה מול הפלסטינים גוררות גם תגובות נגד שאף גורם לא ציפה להן – שריפות פסולת רחבות היקף שמשביתות את שגרת החיים של תושבי הערים הסמוכות. הפתרון היחידי שיעזור לאורך זמן, כפי שגם אומרים גורמי המקצוע, הוא הקמת התשתיות המתאימות לטיפול בפסולת בשטחים. לצערם של התושבים היהודים והערבים, הבנייה של תשתיות אלו תיקח עוד מספר שנים.   הפתרון הנוסף שמקדם המנהל – סבסוד שינוע הפסולת לאתרים מוסדרים עבור הכפרים הפלסטינים – מסתמן כפתרון היחיד שעשוי לעזור בטווח המיידי, וצריך להתרחב לכלל הכפרים הבעייתים ברשות הפלסטינית, עד לסיום הקמת התשתיות המתאימות. בדיקת "שקוף" מעלה שהעלות של פתרון זה זניחה, ואף קיים לו מקור תקציבי: "קרן הניקיון". בין השנים 2007-2021 הצטברו בחשבון "קרן הניקיון" של יהודה ושומרון 412 מיליון שקלים, כאשר לפי המנהל האזרחי העלות של סבסוד שינוע הפסולת לכל הכפרים הפלסטינים הבעייתים (72 במספרם, לפי המנהל האזרחי), אמורה לעלות כ-5 מיליון שקלים לשנה, 25.6 מיליון שקלים ל-5 השנים הקרובות. כלומר – 1% מתוך התקציב של "קרן הניקיון" של יו"ש יכול לפתור את בעיית שינוע הפסולת ל-72 כפרים ביו"ש ל-5 השנים הקרובות. עם זאת, גם אם יוקצה הכסף, במנהל האזרחי טוענים כי ברשות הפסלטינית מסרבים לקבל את הכספים. מדובר במכשול נוסף שיש לפתור. בדיון שהתקיים לפני כשבועיים בוועדת הפנים והסביבה אודות "קרן הניקיון" נסקרו השימושים בכספי הקרן, בה משתמשים בין היתר לבניית אותם מתקני טיפול פסולת, כלומר הפתרון ארוך הטווח. עם זאת, הפתרון לטווח המיידי שהציע המנהל האזרחי – סבסוד שינוע הפסולת לכלל הכפרים הבעייתים – עדיין לא אומץ על ידי הממשלה. בינתיים התושבים ממשיכים להתמודד עם מציאות בלתי אפשרית, ולא רואים את האופק שמוסתר על ידי העשן הסמיך של השריפות. תגובות  עיריית ראש העין: לא נמסרה עד מועד פרסום הכתבה המנהל האזרחי: במסגרת הנחיית ראש המנהל האזרחי, תת-אלוף פארס עטילה, למימוש מבצע ״אוויר נקי״ ביהודה ושומרון, ביצעה אתמול (שלישי) יחידת הפיקוח במנהל האזרחי אכיפה משמעותית נגד ארבעה אתרי פסולת פיראטיים במרחב הכפרים דיר בלוט וא-זאויה הסמוכים לראש עין. במהלך האכיפה נהרסו שני מבנים שבעליהם מסתמנים כגובי תשלום עבור משאיות אשר מגיעות לשפוך את תכולתן. יתרה מכך, בוצעו חסימות צירים עבור אתרי הפסולת הלא חוקיים – ואף הושבתו שבעה מהם. נוסיף כי מתחילת שנת 2023 נתפסו והוחרמו ביהודה ושומרון למעלה מ-60 משאיות אשר הובילו פסולת שאינה חוקית וגורמת לזיהום הסביבה. אנשי המנהל האזרחי בשיתוף כוחות הביטחון פועלים בכלל רחבי יהודה ושומרון לסגירת מטמנות לא חוקיות לאלתר ולביצוע מבצעי אכיפה נוספים מסוג זה, כל זאת מתוך שמירה על הבריאות ואיכות חייהם של תושבי יהודה ושומרון – דבר הנמצא בראש סדרי העדיפויות של המנהל האזרחי. 